Fairchild Channel F

Fairchild Channel F  — მეორე თაობის სახლის ვიდეო თამაშების კონსოლი, შექმნილი და გამოცემული კომპანია Fairchild Semiconductor-ის მიერ 1976 წელს ჩრდილოეთ ამერიკაში. ის, აგრეთვე გამოვიდა იაპონიაში 1977 წლის ოქტომბერში. ეს არის პირველი კონსოლი, რომელიც გამოიყენებდა სათამაშო კარტრიჯს (ROM-კარტრიჯი) და მიკროპროცესორს. თავდაპირველად გამოვიდა Video Entertainment System-ის (VES) სახელწოდებით, მაგრამ მას შემდეგ, რაც Atari-მ გამოსცა VCS, Fairchild-მა კონსოლს შეუცვალა სახელი Fairchild Channel F-ით. მსოფლიოში გაიყიდა Channel F-ის 250,000 ასლი, რითაც საგრძნობლად ჩამორჩა VCS-ს.

კონსოლის დიზაინერმა ჯერი ლოუსონმა მასში განათავსა Fairchild F8-ის ცენტრალური პროცესორი 1.79 მეგაჰერცი ტაქტური სიხშირით, შექმნილი რობერტ ნოისის მიერ. სისტემა გამოიყენებდა 2 კილობაიტ ოპერატიულ მეხსიერებას, მაქსიმალური გაფართოება შეადგენდა 128x64 პიქსელს და შეეძლო 8 ფერის გამოტანა ეკრანზე, ხოლო ხმა გამოდიოდა არა ტელევიზორიდან, არამედ კონსოლში ჩაშენებული დინამიკიდან. 

მიუხედავად თავდაპირველი პოპულარობისა, კონსოლის თამაშების ბიბლიოთეკა არც თუ ისე მდიდარი აღმოჩნდა, მთლიანობაში შემუშავდა 26 კარტრიჯული თამაში, ამათგან 21 გამოცემული იქნა Fairchild-ის მიერ. ამას გარდა კონსოლში ჩაშენებული იყო ორი თამაში: ჩოგბურთი და ჰოკეი, რომლებიც წარმოადგენდნენ „Pong“-ის გაუმჯობესებულ კლონებს. 2009 წელს ენთუზიასტების მიერ Channel F-ისთვის შემუშავდა „Pac-Man“-ის კლონი.

1979 წელს კომპანია Zircon International-მა მოიპოვა კონსოლის საავტორო უფლებები და გამოსცა სახეშეცვლილი ვერსია სახელწოდებით Channel F System II. ის შეიქმნა, რათა კონკურენცია გაეწია Atari VCS-ისთვის. ახალ ვერსიას გააჩნდა მოხსნადი კონტროლერი, ხოლო ხმა გამოდიოდა არა კონსოლიდან, არამედ ტელევიზორიდან. საერთო ჯამში Channel F System II-ზე შეიქმნა მხოლოდ და მხოლოდ 6 თამაში. შემდეგომში ევროპაში გამოვიდა კონსოლის რამდენიმე ლიცენზირებული ვერსია: Luxor Video Entertainment System (შვედეთი), Adman Grandstand (დიდი ბრიტანეთი), Saba Videoplay, Nordmende Teleplay, ITT Tele-Match Processor (გერმანია), Dumont Videoplay და Barco Challenger (იტალია და ბელგია).

გალერეა

რესურსები ინტერნეტში
 Channel F-ის ისტორია 
 Channel F-ის თამაშების სია  MobyGames-ზე
 Channel F-ის გალერეა
 Channel F  Old-Computers-ზე
 Channel F-ის უფასო თამაშები Internet Archive-ზე
 Channel F ვიდეო თამაშების კონსოლების ბიბლიოთეკაში

სქოლიო

კატეგორია:1976 წელს წარმოდგენილი პროდუქტები
კატეგორია:სახლის ვიდეო თამაშების კონსოლები
კატეგორია:მეორე თაობის ვიდეო თამაშების კონსოლები
კატეგორია:Fairchild Corporation
კატეგორია:1970-იანების სათამაშოები